8. pielikums

Ministru kabineta

2016. gada 1. marta

noteikumiem Nr. 131

**Rūpnieciskās avārijas izvērtēšanas un informācijas sniegšanas kritēriji**

1. Valsts vides dienests klasificē rūpniecisko avāriju kā lielu un sniedz informāciju Eiropas Komisijai par katru avāriju, kas notikusi objektā, uz kuru attiecas šie noteikumi, ja rūpnieciskā avārija atbilst vismaz vienam no šādiem kritērijiem:

1.1. ugunsgrēks, ko izraisījušas vai kurā iesaistītas bīstamās vielas, kuru daudzums ir vismaz 5 % no šo noteikumu 1. pielikuma 1. un 2. tabulas trešajā ailē norādītajiem daudzumiem;

1.2. vienas vai vairāku bīstamo vielu eksplozija, ko izraisījušas vai kur iesaistītas bīstamās vielas, kuru daudzums ir vismaz 5 % no šo noteikumu 1. pielikuma 1. un 2. tabulas trešajā ailē norādītajiem daudzumiem;

1.3. vienas vai vairāku bīstamo vielu noplūde, ko izraisījušas vai kur iesaistītas bīstamās vielas, kuru daudzums ir vismaz 5 % no šo noteikumu 1. pielikuma 1. un 2. tabulas trešajā ailē norādītajiem daudzumiem;

1.4. rūpnieciskās avārijas rezultātā:

1.4.1. iestājusies personas nāve;

1.4.2. objektā cietušas vismaz sešas personas un tās hospitalizētas vismaz uz 24 stundām;

1.4.3. cietusi vismaz viena ar objektu nesaistīta persona, un tā hospita­lizēta vismaz uz 24 stundām;

1.4.4. ārpus objekta bojātas un nav lietojamas dzīvojamās mājas;

1.4.5. notikusi personu evakuācija vai izolēšana uz laiku, kas pārsniedz divas stundas, ja, reizinot personu skaitu ar evakuācijas vai izolēšanas stundu skaitu, vērtība ir ne mazāka par 500;

1.4.6. ilgāk par divām stundām ir bijusi pārtraukta dzeramā ūdens, elektrības vai gāzes padeve vai tālruņa pakalpojumu sniegšana, ja, reizinot to personu skaitu, kuras ietekmēja minētais pārtraukums, ar stundu skaitu, vērtība ir ne mazāka par 1000;

1.5. rūpnieciska avārija, kas videi rada tiešu kaitējumu ar ilgstošām vai smagām sekām, piesārņojot vai citādi bojājot:

1.5.1. sauszemes ekosistēmas ne mazāk kā 0,5 hektāru platībā īpaši aizsargājamās dabas teritorijās, Eiropas nozīmes aizsargājamās dabas teritorijās (*Natura 2000*), mikroliegumos, dabas aizsardzības mērķiem noteiktās aizsargjoslās vai citās dabas teritorijās, kuru aizsardzība noteikta normatīvajos aktos;

1.5.2. plaši izplatītas sauszemes ekosistēmas, ieskaitot lauksaimniecībā izmantojamo zemi, ne mazāk kā 10 hektāru platībā;

1.5.3. saldūdens vidi upē vai kanālā ne mazāk kā 10 km garumā;

1.5.4. saldūdens vidi ezerā vai dīķī ne mazāk kā viena hektāra platībā;

1.5.5. saldūdens vidi upes deltā ne mazāk kā divu hektāru platībā;

1.5.6. jūras vidi piekrastē, piekrastes ūdeņos vai atklātā jūrā ne mazāk kā divu hektāru platībā;

1.5.7. pazemes ūdeņus ne mazāk kā viena hektāra platībā;

1.6. bīstamo vielu izraisīta rūpnieciska avārija, kas radījusi šādu kaitējumu īpašumam:

1.6.1. zaudējumi objekta īpašumam ne mazāk kā divu miljonu *euro* apmērā;

1.6.2. zaudējumi īpašumam ārpus objekta ne mazāk kā 0,5 miljonu *euro* apmērā;

1.7. bīstamo vielu izraisīta rūpnieciska avārija, kas rada vai var radīt pārrobežu iedarbību.

2. Eiropas Komisijai sniedzama informācija arī par citu veidu nevēlamu notikumu vai rūpniecisku avāriju, lai gan tie neatbilst iepriekš norādītajiem kritērijiem, ja pēc to izpētes un izvērtēšanas iegūta jauna tehniska rakstura informācija, kas var palīdzēt novērst citas rūpnieciskās avārijas vai samazināt to nevēlamās sekas.

Vides aizsardzības un   
reģionālās attīstības ministrs Kaspars Gerhards